Michael Silberbauer bliver ny cheftræner i FC Utrecht.

Han tonsede rundt på AaB's midtbane fra 2000 til 2004, inden han lavede det forbudte skifte til FC København. AaB-tilhængere er næppe i tvivl om, hvem der refereres til. Det er naturligvis Michael Silberbauer. Efter omkring fire år i hovedstadsklubben rykkede han til udlandet, hvor han blandt andet havde flere gode år i Utrecht-trøjen, som han bar i 113 kampe. Nu skal Silberbauer sidde ved roret i klubben, der lige nu indtager syvendepladsen i Hollands bedste fodboldrække. Det oplyser FC Midtjylland på deres hjemmeside . - Vi udvikler mange talenter, og det bliver bemærket i de store klubber i udlandet. Vi har tidligere sendt Jess Thorup og Brian Priske til Belgien, og nu skal Michael være cheftræner i Eredivisie. Det gør os stolte, og det er en blåstempling af vores klub og arbejdet med talentudvikling både på og udenfor banen, siger sportschef Svend Graversen. Drøm går i opfyldelse Den 41-årige tidligere landsholdsspiller, som før skiftet til Holland, har ageret assistenttræner for FC Midtjylland, var noget overrasket over tilbuddet fra Utrecht. – Muligheden kom ret uventet for mig. Jeg har været rigtig glad for tiden i Midtjylland, og det er der, jeg har følt mig bedst tilpas. Det er en fed klub med masser af dygtige og fantastiske mennesker, som hele tiden vil blive bedre. Min udvikling har aldrig stået stille, og derfor har det også været en svær beslutning, siger Michael Silberbauer og fortsætter: – Det har været mit mål og min drøm at blive cheftræner igen. Nu får jeg mulighed for at være det i en klub, som står mig utroligt nært. Det er et sted, hvor jeg både har været spiller og assistent, og den mulighed kunne jeg ikke sige nej til. Michael Silberbauer har allerede fra i dag første træning med sit hold.